ועדת החינוך והתרבות, כנסת 15, פרוטוקול מספר 550, 2002-11-26 11:30

זבולון אורלב: מוריי ורבותיי, אני שמח לפתוח כאן בכנסת את המבצע של תנועת "גשר" לאיסוף צעצועים לילדים.

זבולון אורלב: אני שמח שלמבצע הזה באו הכוכבים מסדרת "הקטנטנות", נדיה וסבסטיאן, מארגנטינה - אני מבקש מהמתורגמנית לומר להם שביקרתי בארגנטינה לפני שנה.

זבולון אורלב: אנחנו מקדמים את פניהם בברכה ורואים ערך חשוב בכך שהם מוסיפים דעת קהל אוהדת של ילדים למען המבצע הזה.

נדיה: תודה.

זבולון אורלב: בבקשה, ד"ר טרופר.

ד"ר דניאל טרופר: אני רק רוצה לומר מלים ספורות על מקומה של "גשר" בתוך המבצע הזה.

ד"ר דניאל טרופר: אתם יודעים שכאשר יש מצוקה ביטחונית, למשל, וקמה צעקה להקים ממשלת אחדות לאומית.

ד"ר דניאל טרופר: ולנו נראה שכאשר יש מצוקה חברתית כמו שיש לנו – חצי מיליון ילדים מתחת לקו העוני – צריכים להקים חזית חברתית מאוחדת, וזה מה שהביא אותנו ליזום את המבצע הזה, שכולנו משתתפים בו.

ד"ר דניאל טרופר: ילדים מכל המגזרים בארץ, דתיים, חילוניים, חרדים, אוספים ונותנים צעצועים, והצעצועים מתחלקים בכל חלקי הארץ.

ד"ר דניאל טרופר: אנחנו מאוד שמחים שחבר הכנסת זבולון אורלב וועדת החינוך והתרבות בכנסת נתנו את חסותם למבצע הזה.

ד"ר דניאל טרופר: יש לזה ערך סמלי מאוד מאוד גדול, וודאי שאנחנו שמחים שהאורחים הנחמדים שלנו מארגנטינה שהגיעו לכנסת – לא הגיעו לכאן מסיבות פוליטיות אלא הגיעו במטרה לתרום לחברה.

זבולון אורלב: תודה רבה.

זבולון אורלב: הואיל ואנחנו מאוד אוהבים אורחים מחוץ לארץ אבל אנחנו גם בעד הפקות מקור, אני רוצה להזכיר שנמצא אתנו גם תום אבני, שהוא השחקן הישראלי במחזמר.

זבולון אורלב: מתי יוצא המחזמר לדרך?

תום אבני: המחזמר חוזר להופיע בחנוכה, עם נדיה וסבסטיאן, ונמצא אתנו גם קובי מחט שמשחק אתי במחזמר, יחד עם נדיה וסבסטיאן.

תום אבני: היו"ר זבולון אורלב: אתה מוכן לתת עכשיו איזה קטע?

תום אבני: קטע לא, אבל אני כן מוכן להגיד כמה מלים.

זבולון אורלב: בבקשה.

זבולון אורלב: אני חושב שיש לו דרך סלולה לבניין הזה.

זבולון אורלב: הוא תפס מיד את העניין.

זבולון אורלב: תום, בבקשה.

תום אבני: אגיד לכם את האמת, לי כילד – לא שעכשיו אני כזה מבוגר - לא היה חסר כלום, ומאוד מעציב אותי לשמוע כל פעם על ילדים, שלא שאין להם כסף לקנות כרטיס טיסה לחוץ לארץ או אפילו לאילת, אלא חסרים להם דברים מאוד בסיסיים, כמו משחק או ספר, שלא לדבר על ילדים שאין להם מקום לישון או מה לאכול.

תום אבני: אני משחק במחזמר "קטנטנות" שהולך להופיע בחג החנוכה בכל רחבי הארץ.

זבולון אורלב: אתה משחק במקרה את התפקיד של סבסטיאן?

תום אבני: לא, אני משחק את התפקיד של פליפה.

זבולון אורלב: נמצאים כאן הילדים שמשחקים את התפקידים של נדיה וסבסבטיאן?

תום אבני: לא, הם לא פה.

תום אבני: אפילו שיש כל המהומה מסביב - הרי נדיה וסבסטיאן הגיעו, עם כל יחסי הציבור וההצגות – היה לנו חשוב מאוד לעצור לרגע ובאמת לתרום לקהילה, לתרום לשכבות מעוטות יכולת, ואנחנו נרתמים בשמחה למבצע המבורך הזה.

תום אבני: בתיאטראות הגדולים בירושלים, בתל-אביב ובחיפה, שבהם אנחנו נופיע, אנחנו הולכים להציב מיכלים גדולים, ואני באמת באמת מבקש מכל מי שקנה כרטיס למחזמר ומתכוון להגיע לצפות במחזמר – ואני יודע שיש הרבה כאלה – להביא אתו איזה שהוא צעצוע קטן, איזה שהוא משחק, ספר, אפילו משהו ישן שהוא לא כל כך משתמש בו והוא לא צריך אותו, ולשים אותו במיכל, ואני בטוח שבסוף חג החנוכה ייצאו משאיות מלאות במשחקים, היישר אל אותם ילדים שצריכים אותם הרבה יותר ממה שאנחנו צריכים.

תום אבני: אני יכול לספר לכם שלי אישית כל העניין הזה של איסוף הצעצועים לקח בדיוק חמש דקות.

תום אבני: זה מאוד מאוד פשוט, אבל גם מאוד מאוד חשוב.

זבולון אורלב: תודה רבה לך.

זבולון אורלב: אני שאלתי אם גם נדיה וסבסטיאן מוכנים לומר לנו כמה דברים, והם הסכימו.

נדיה: (נושאת דברים בשפה הספרדית) אני מבקשת שהילדים יביאו הרבה צעצועים.

נדיה: הצעצועים יעזרו לילדים שזקוקים להם.

נדיה: אנחנו מודים לכולם על הכל.

נדיה: אנחנו מודים לכם שוב על כך שתביאו צעצועים לילדים שנזקקים להם.

זבולון אורלב: תודה.

זבולון אורלב: בבקשה, סבסטיאן.

סבסטיאן: (נושא דברים בשפה הספרדית) אני חושב שזה מאוד חשוב לעזור לאנשים שנזקקים.

סבסטיאן: אנחנו מרגישים מאוד טוב עם זה שאנחנו יכולים לתרום למבצע הזה ואנחנו מאוד מודים לכולם, לכל אלה שבאו לפה.

זבולון אורלב: יש איזה קטע שהם מוכנים לתת לנו כאן?

תום אבני: הם ישמרו את זה למחזמר.

זבולון אורלב: תודה רבה.

זבולון אורלב: אנחנו נצא עכשיו החוצה לשים צעצועים במיכל – גם אני הבאתי צעצועים – ונאחל לכל הילדים שלנו במדינת ישראל שתהיה להם אורה ושמחה ושיהיה חג חנוכה שמח.